# Office365 – Prosjektoppgave

## Utgangspunkt/motivasjon

ProgramVisjon AS er et firma med 300 ansatte i Norden. Firmaet lever av å selge og utvikle regnskapsprogram for SMB-markedet og har etter hvert også gjort programmene web-baserte slik at firmaer kan kjøpe seg plass på RegnskapsPlassen.no. Firmaet er lokalisert i Oslo, Stockholm og Kjøbenhavn.

Firmaet har følgende avdelinger:

* Salg som består av salgsavdelinger i Norge, Sverige og Danmark med ca 50 medarbeidere hvert sted.
* Support som består av supportavdelinger i Norge Sverige og Danmark med ca 30 medarbeidere hvert sted.
* Utvikling som stort sett sitter i Oslo og som består av 60 utviklere, testere, prosjektledere og annet utviklingspersonell.
* Logistikk som består av 5 medarbeidere i hvert land
* Stab som består av 40 personer - ledelsen, økonomi, personal og markedsføring

ProgramVisjon AS har vært i kontakt med Microsoft for å få oppgradert intranettet sitt. I dag har de et spesialutviklet intranett laget med asp-sider som ikke fungerer tilfredsstillende lengre. De vil ikke oppgradere dette intranettet, men starte med blanke ark. Dere er blitt ansatt som konsulenter for å lage en prototype der dere bruker sentrale deler av Office 365. Firmaet bruker engelske versjoner overalt.

Firmaet har sagt at de vil ha følgende:

* Ett godt intranett (toppområde) der de kan dele informasjon med medarbeiderne – nyheter, viktige lenker, presentasjon av månedens nyansatte, viktige visuelle indikatorer(diagrammer) for hvordan det går med firmaet (lag egne eksempeldata her for slike ting som salgsresultater etc), et sted for publikasjoner, og hvis dere får det til: skjemaer for feilmeldinger som skal legges inn i en liste som IT-avdelingen kan plukke opp og bruke (altså en rutine for feilhåndtering).
* Et område for support der det skal legges inn: liste(r ) for supportsaker, en FAQ, en måte å ta imot epost ([support@firma.no](mailto:support@firma.no)) der alle i support skal kunne lese eposten.
* Et område for utvikling. Lag et eget forslag til hva som bør være med her.
* Tilsvarende områder for logistikk og stab
* Firmaet vil ha en måte å dele kunnskap på tvers av avdelingene og også slik at eksterne skal kunne være med. De vil gjerne at dere finner den mest hensiktsmessige løsningen. Det kommer til å bli mange slike kunnskapsområder.
* Firmaet vil ha et eget område for kjøp og salg der ansatte kan legge ut ting de vil selge – gjerne med bilder.

Dere har kort tid på dere og skal legge frem en løsning for en pilot allerede mandag 30.oktober 2017. for kunden. Salgssjefen i firmaet hos dere er svært interessert i et godt resultat. Det har vært en del prosjekter for tiden som har godt med underskudd pga dårlig estimering så nå trenger man en suksess og det er opp til dere.

Dere skal gjøre så mye dere rekker denne fredagen i henhold til listen ovenfor, men nedenfor følger en del konkrete ting som kunden i alle fall vil se (dere må selvfølgelig gjøre mer ut av løsningen hvis dere har tid i henhold til beskrivelsen ovenfor).

1. Bestill en prøvelisens av Office 365 basert på det dere har fått av informasjon fra kunden (eller bruk en eksisterende lisens)
2. Lag en løsning som dere kan presentere for kunden. Dere har ikke fått vite så mye mer om hvilke behov de enkelte avdelingene har, så dere må foreta en del valg selv.
3. Kunde skal ha dokumenthåndtering, epost, Lync, muligheten for å installere Office-klienter på pcer for brukere, avdelingsområder, intranett, noen andre områder slik det er beskrevet ovenfor, enkle prosjektrom og søk. Bestem dere for å lage en testløsning av Office 365 som vil koste kunden minst mulig penger. Sett opp en testløsning med navnet programvisjonxx.onimicrosoft.com (avtal gruppene i mellom hvilket tall xx skal representere, eller bruk som sagt en løsning dere allerede har.
4. Legg inn to brukere, Bruker1 og Bruker2 i løsningen. Brukerne skal ha to-faktor-autentisering.
5. Bruk to maskiner i denne oppgaven og sørg for at følgende enkle ting fungerer greit:
   1. Logg inn på den ene som Bruker1 og som Bruker2 på den andre når du skal bruke Office 365 eller Office-klientene.
   2. Installer klientprogramvare for Office (med Outlook og Lync på klientene) på begge maskinene.
   3. Test at Outlook og Lync fungerer for Bruker1 og Bruker2. La dem sende epost til hverandre fra hver sin pc. La dem kople opp til Lync fra hver sin PC.
   4. La Bruker1 lage et møte og invitere Bruker2. Sjekk at det virker.
6. Følgende generelle administrering skal gjøres:
   1. Det skal være mulig å invitere eksterne brukere inn i løsningen, men ikke anonymt. Test at det virker i SharePoint når dere har satt opp SharePoint senere, ved å invitere inn en bruker med hotmail-konto. (Lag en brukerkonto hvis dere ikke har noen).
   2. Lag en fellespostboks for firmaet som dere kaller support@firma.... Test at den virker ved å sende epost til denne postboksen.
   3. Lag en distribusjonsgruppe der dere legger inn begge brukerne. Send epost og test at det virker.
   4. Kunden vil gjerne vite om det er god rapportering for å spore aktivitet i løsningen. Sjekk ut om det fins gode rapporter dere kan vise kunden.
   5. Sjekk hvilke regler du kan sette opp for oppbevaring. Hvilke typer har du. Lag en ny regel som sier at all epost skal slettes etter 60 dager hvis ikke denne regelen fins fra før. Denne regelen skal kunne aktiveres av hver enkelt bruker. Aktiver regelen for Bruker1. Lag en ny regel som skal gjelde alle brukerne. Denne regelen skal sørge for at all epost slettes etter 90 dager.
7. Følgende skal gjøres i SharePoint (intranettet):
   1. Kunden har etterspurt hvor enkelt det er å tilpasse utseendet. Vis kunden hva som er mulig ved å bruke alt du har lært om design så langt (og gjerne mer også hvis dere vil og tar en utfordring – dvs lag en flott og brukervennlig løsning). Her følger noen tips dere bør tenke på:
      1. Hvor mye kan dere bruke søk
      2. Hvor mye kan dere bruke menyer som er konsistente uansett hvor brukerne er hen.
      3. Hvordan gir dere brukerne en enkel start slik at de trenger minst mulig kurs når de tar løsningen i bruk
      4. Hvordan kan dere lage en løsning som fungerer godt på håndholdte? (sjekk at det fungerer også)
      5. Hvordan kan dere sørge for at brukerne aldri må bruke mer enn tre klikk uansett hvor de er i Intranettet.
      6. Hvordan kan dere lage et godt toppområde (søk gjerne på internett etter hvordan andre har bygd intranettet sitt)
      7. På toppområdet skal det ligge en ukemeny fra kantinen Dere skal lage ramme for en slik meny så brukervennlig som mulig. Samtidig skal dere konfigurere sikkerheten slik at kantineansvarlig kun får lov å legge inn ukens meny, men ikke får tilgang til redigering av resten av velkomstsiden for toppområdet.
   2. Bruker1 og Bruker2 skal ha lov å lese innhold, men ikke ha mer rettigheter enn høyst nødvendig. Gjør de endringene som må til.
   3. Kunden vil ha prosjektrom også. Dere skal lage et forslag til ett prosjektrom:
      1. Lag et nytt prosjektrom og la Bruker1 og Bruker2 ha lov å redigere innhold i dette området og test at følgende fungerer i prosjektrommet.
         1. At brukerne får lastet opp dokumenter, redigert dokumenter og laget nye dokumenter. Kunden har brukere som er lite datakyndige og vant til å bruke pcer som er koplet til en filserver. Hvor mye kurs tror dere brukerne trenger for å kunne bruke dokumenthåndteringen?
         2. At brukerne får lagt inn nye oppgaver i oppgavelisten. Oppgavene skal vises på tidslinjen.
         3. Legg inn en ny kontaktliste der brukerne kan legge inn kontaktinformasjon for eksterne brukere som skal jobbe med det samme prosjektet. Gi de eksterne brukerne tilgang til prosjektrommet (bruk en hotmail-konto) og test at det virker.
         4. At brukerne kan kople sammen oppgaver fra oppgavelisten med prosjektdokumenter i dokumentbiblioteket (prosjektplaner, risikoplaner, testplaner) som skal kunne koples til milepæler i oppgavelisten.
   4. Kunden kommer til å legge ut mange videoer til brukerne. Sjekk hvilke muligheter dere har for å legge ut videoer og velg den beste. Test med et par videoer dere finner på nettet at det fungerer godt.
8. Fortsett med egen fagplan når dere er ferdige.